CELEX: 32019D0642
Language: et
Date: 2019-04-13 00:00:00
Title: Nõukogu otsus (EL) 2019/642, 13. aprill 2019, millega muudetakse otsust (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (EMPs kohaldatav tekst)

25.4.2019   
               
               
                  ET
               
               
                  Euroopa Liidu Teataja
               
               
                  LI 110/1
               
            
         NÕUKOGU OTSUS (EL) 2019/642,
         13. aprill 2019,
         millega muudetakse otsust (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta
         (EMPs kohaldatav tekst)
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 50,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     29. märtsil 2017 teatas Ühendkuningriik Euroopa Ülemkogule oma kavatsusest Euroopa Liidust ja Euroopa Aatomienergiaühendusest (Euratom) välja astuda vastavalt Euroopa Liidu lepingu („ELi leping“) artiklile 50, mida kohaldatakse Euratomi suhtes Euroopa Aatomienergiaühenduse asutamislepingu artikli 106a kohaselt.
                  
               
                     (2)
                  
                  
                     Vastavalt ELi lepingu artiklile 50 pidas Euroopa Liit Ühendkuningriigiga läbirääkimisi lepingu üle, milles sätestatakse väljaastumise kord, võttes arvesse tema ja liidu tulevaste suhete raamistikku („väljaastumisleping“).
                  
               
                     (3)
                  
                  
                     11. jaanuaril 2019 võttis nõukogu vastu otsuse (EL) 2019/274 (1) väljaastumislepingu (2) allkirjastamise kohta.
                  
               
                     (4)
                  
                  
                     21. märtsil 2019 kiitis Euroopa Ülemkogu heaks väljaastumislepinguga seotud instrumendi ja poliitilist deklaratsiooni täiendava ühisavalduse, milles peaminister May ja Euroopa Komisjoni president Juncker leppisid kokku 11. märtsil 2019.
                  
               
                     (5)
                  
                  
                     Otsusega (EL) 2019/476, (3) mis on tehtud kokkuleppel Ühendkuningriigiga, otsustas Euroopa Ülemkogu pikendada ELi lepingu artikli 50 lõikes 3 sätestatud tähtaega kuni 22. maini 2019, tingimusel et Ühendkuningriigi Parlamendi Alamkoda kiidab väljaastumislepingu heaks 29. märtsiks 2019, või kui nii ei peaks toimuma, kuni 12. aprillini 2019. Ühendkuningriigi Parlamendi Alamkoda ei kiitnud väljaastumislepingut 29. märtsiks 2019 heaks.
                  
               
                     (6)
                  
                  
                     5. aprillil 2019 esitas Ühendkuningriik Euroopa Ülemkogule uue taotluse pikendada ELi lepingu artikli 50 lõikes 3 sätestatud tähtaega. 11. aprillil 2019 otsustas Euroopa Ülemkogu otsusega (EL) 2019/584, (4) mis on tehtud kokkuleppel Ühendkuningriigiga, seda tähtaega täiendavalt pikendada kuni 31. oktoobrini 2019. Euroopa Ülemkogu tuletas meelde, et ELi lepingu artikli 50 lõike 3 kohaselt võib väljaastumisleping jõustuda varem, kui pooled viivad oma vastavad ratifitseerimismenetlused lõpule enne 31. oktoobrit 2019. Sellest tulenevalt peaks väljaastumine toimuma ratifitseerimismenetluste lõpuleviimise kuupäevale järgneva kuu esimesel päeval või 1. novembril 2019, olenevalt sellest, kumb kuupäev on varasem. Peale selle, nagu on osutatud kõnealuse otsuse artikli 2 teises lõigus, juhul kui Ühendkuningriik ei ole korraldanud Euroopa Parlamendi valimisi kooskõlas kohaldatava liidu õigusega ega ole 22. maiks 2019 väljaastumislepingut ratifitseerinud, lõppeb kõnealuse otsuse kohaldamine 31. mail 2019.
                  
               
                     (7)
                  
                  
                     Seetõttu tuli väljaastumislepingu jõustumise kuupäeva muuta nii, et see vastaks ELi lepingu artikli 50 lõikes 3 sätestatud tähtajale, mida Euroopa Ülemkogu on kokkuleppel Ühendkuningriigiga pikendanud.
                  
               
                     (8)
                  
                  
                     11. aprillil 2019 muudeti kokkuleppel Ühendkuningriigiga väljaastumislepingut kolmes kohas järgmiselt:
                     
                                 —
                              
                              
                                 viimases põhjenduses asendati sõnad „pärast 29. märtsi 2019“ sõnadega „alates käesoleva lepingu jõustumise kuupäevast“;
                              
                           
                                 —
                              
                              
                                 artikli 185 esimene lõik asendati järgmisega:
                                 
                                    „Käesolev leping jõustub ühel järgmistest kuupäevadest, olenevalt sellest, kumb neist saabub varem:
                                    
                                                a)
                                             
                                             
                                                päev pärast ELi lepingu artikli 50 lõikes 3 sätestatud tähtaja lõppu, mida Euroopa Ülemkogu on kokkuleppel Ühendkuningriigiga pikendanud, tingimusel et käesoleva lepingu hoiulevõtja on enne nimetatud tähtpäeva saanud liidult ja Ühendkuningriigilt kirjalikud teated vajalike sisemenetluste lõpuleviimise kohta;
                                             
                                          
                                                b)
                                             
                                             
                                                sellele kuule järgneva kuu esimene päev, mil käesoleva lepingu hoiulevõtja saab viimase punktis a osutatud kirjaliku teate.
                                             
                                          Kui käesoleva lepingu hoiulevõtja ei ole enne ELi lepingu artikli 50 lõikes 3 sätestatud tähtaja lõppu, mida Euroopa Ülemkogu on kokkuleppel Ühendkuningriigiga pikendanud, saanud punktis a osutatud kirjalikke teateid, siis käesolev leping ei jõustu.“;
                                 
                              
                           
                                 —
                              
                              
                                 Gibraltari protokolli artiklis 2 asendati sõnad „30. märtsi 2019“ sõnadega „väljaastumislepingu jõustumise kuupäeva“.
                              
                           
               
                     (9)
                  
                  
                     Seepärast tuleks otsust (EL) 2019/274 vastavalt muuta.
                  
               
                     (10)
                  
                  
                     Vastavalt ELi lepingu artikli 50 lõikele 4 ei ole Ühendkuningriik osalenud käesolevat otsust puudutavatel nõukogu aruteludel ega otsuse vastuvõtmisel,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse (EL) 2019/274 artikkel 1 asendatakse järgmisega:
            
               
                  „Artikkel 1
                  Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu muudetud kujul allkirjastamiseks antakse liidu ja Euroopa Aatomienergiaühenduse nimel luba, eeldusel et nimetatud leping sõlmitakse.
                  Lepingu muudetud tekst on lisatud käesolevale otsusele (*1).
               
            
         
         
            Artikkel 2
            Otsusele (EL) 2019/274 lisatud lepingu tekst asendatakse käesolevale otsusele (5) lisatud lepingu muudetud tekstiga.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 13. aprill 2019
            
               
                  Nõukogu nimel
               
               
                  eesistuja
               
               G. CIAMBA
            
         
         
            (1)  Nõukogu 11. jaanuari 2019. aasta otsus (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (ELT L 47 I, 19.2.2019, lk 1).
         
            (2)  Otsusele (EL) 2019/274 lisatud väljaastumislepingu tekst on avaldatud ELT C 66 I, 19.2.2019, lk 1.
         
            (3)  Euroopa Ülemkogu 22. märtsi 2019. aasta otsus (EL) 2019/476, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 80 I, 22.3.2019, lk 1).
         
            (4)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).
         
            (5)  ELT C 144 I, 25.4.2019, lk 1.